जिला बेसिक शिक्षा अधिकारी ने जिले के सभी परिषदीय विद्यालयों में सोमवार को सुबह आठ बजे से नौ बजे तक युद्ध स्तर पर स्वच्छता अभियान कार्यक्रम संचालित कराने का निर्णय लिया है। स्वच्छता कार्यक्रम के तहत विद्यालय, विद्यालय परिसर व शौचालय आदि की साफ-सफाई होगी। उन्होंने समस्त खंड शिक्षा अधिकारियों को निर्देशित करते हुए लिखा है कि वे संबंधित ब्लाक क्षेत्र के समस्त विद्यालयों के प्रधानाध्यापक, प्रभारी प्रधानाध्यापक, सहायक अध्यापक, अंशकालिक अनुदेशक व शिक्षामित्रों को अवगत कराते हुए उक्त कार्य को कराया जाना सुनिश्चित करें। प्रत्येक खंड शिक्षा अधिकारी कम से कम तीन विद्यालयों में स्वयं उपस्थित रहकर तथा समस्त एनपीआरसी प्रभारी अपने एनपीआरसी केंद्र से न्यूनतम तीन विद्यालयों में उपस्थित रहकर स्वच्छता कार्य सुनिश्चित कराएं। बीएसए, वित्त एवं लेखाधिकारी बेसिक शिक्षा, सर्व शिक्षा अभियान, एमडीएम सेल, जिले के समस्त अधिकारी-कर्मचारी उक्त तिथि को एक-एक विद्यालय पर स्वच्छता कार्य कराएं तथा फोटोग्राफ उपलब्ध कराएं। इस कार्य में उदासीनता पाए जाने पर की दशा में संबंधित के विरुद्ध विभागीय कार्रवाई की जाएगी।